钦定古今图书集成/理学汇编/文学典/第168卷 > 《同观陈十六史兴碑》〈并序〉高适
## 钦定古今图书集成/理学汇编/文学典/第168卷 > 《同观陈十六史兴碑》〈并序〉高适

楚人陈章甫继《毛诗》而作《史兴碑》，远自周末。迨乎隋季，善恶不隐。盖《国风》之流，未藏名山，刊在乐石，仆美其事而赋是诗焉。

荆衡气偏秀，江汉流不歇。此地多精灵，有时生才杰。
伊人今独步，逸思能间发。永怀掩《风》骚，千载常矻矻。
新碑亦崔嵬，佳句悬日月。则是刊《石经》，终然继梼杌。
我来观雅制，慷慨变毛发。季主尽荒淫，前王徒贻厥。
东周既削弱，两汉更沦没。西晋何披猖，五胡相唐突。
作歌乃彰善，比物仍恶讦。感叹将谓谁，对之空咄咄。